Schwarzenegger - budući guverner u sjeni kontroverze? (4/10/03) - 2003-10-04
Arnie je do sada bio poznatiji po svojim filmovima, nego po političkim stavovima, ali pokazao je da brzo uči
Najnovije ankete pokazuju da bi sljedeći guverner Kalifornije mogao postati – Arnold Schwarzenegger. Prema rezultatima anketa, većina glasača podržava opoziv aktualnog guvernera, demokrata Graya Davisa i izbor popularnog "Terminatora," inače republikanca na njegovo mjesto. U Arcadiji, sjeverno od Los Angelesa, ljudi su se počeli okupljati dva sata prije Schwarzeneggerovog dolaska. Sa savršenim osjećajem na vrijeme, ovaj popularni glumac, odnedavno politički kandidat, pojavio se na pozornici i šou je počeo. "Znate, rekli su mi da će me ovdje čekati nekoliko stotina ljudi, a pred sobom ih vidim nekoliko tisuća. Hvala vam što ste došli," poručuje Schwarzenegger glasačima. Prije nekoliko mjeseci, većina ljudi teško bi povjerovala da će se Arnold Schwarzenegger naći samo korak od izbora na položaj guvernera Kalifornije. Međutim, "Arnie", koji je poznatiji po svojim ulogama u akcijskim filmovima, nego po svojim političkim stavovima. Ipak, pokazao je da uči brzo i već je privukao podršku glasača koristeći njihovo nezadovoljstvo zbog visokih poreza i predodžbe da specijalni interesi imaju previše utjecaja na politiku u Californiji. "Ljudima je dosta politike. Misle da je cijela politika puna korupcije, da se poslovi sklapaju iza zatvorenih vrata. Moramo povratiti povjerenje glasača. Moramo biti sigurni da će ljudi ponovno povjerovati u vladu. Zato želim da me izaberete za guvernera! Želim počistiti vladu Kalifornije u Sacramentu!," kaže on. Među nekoliko tisuća onih koji su zakasnili na posao da bi čuli Arnolda je i Michael. Kako kaže, "Terminator" ga nije razočarao. "On mora počistiti vladu! Ima tako puno korupcije, iz državne riznice novac naprosto curi. Netko mora to sve zaustaviti! Treba nam novi šerif u gradu. To će biti Arnold," najavljuje Michael. Za Sergia Ballderamu, najvažnije su pitanje visoki porezi. Kaže da će iseliti iz Kalifornije sve dok se porezi ne smanje. Misli da to može učiniti samo Arnold. "Kao stanovnik Kalifornije, kojem su nametnuli doista ogromne poreze, mislim da nam Schwarzenegger može pomoći. To jedva čekam, jer sam razmišljao da odselim negdje drugdje ukoliko porezi ostanu ovako visoki. Sada me zanima – što Arnold može učiniti," pita se Ballderama. Međutim, u posljednjim danima predizborne kampanje, Arnold Schwarzenegger mora se braniti pred nizom neugodnih navoda. Između ostaloga, čuju se tvrdnje da je hvalio Adolfa Hitlera i da je neprilično dodirivao nekoliko žena, sve od sedamdesetih godina do prije tri godine. Gail Escobar danas ima 41 godinu, ali kada joj je bilo 16, kako kaže, Arnold i njegovi prijatelji iz teretane zaprijetili su joj da će je silovati u garaži za parking. "Što bih danas rekla Arnoldu? Zaslužuje da ga strpaju u zatvor. Ne zaslužuje da bude na javnoj dužnosti. Bilo bi me sram da me predstavlja netko poput njega," kaže gospođa Escobar. Schwarzeneggerov izborni stožer nije odmah odgovorio na njene tvrdnje. Organizacije za prava žena u Kaliforniji izražavaju ogorčenje zbog ovih tvrdnji i traže da se o njima povede istraga. Guverner Davis je kazao da izjave o Hitleru i nepriličnom ponašanju dovode u pitanje Schwarzeneggerov karakter i da sada glasači trebaju odlučiti treba li ga uopće izabrati. Sam Arnold danas Hitlera opisuje kao "odvratnog zločinca". Isto tako, izjavio je da je većina tvrdnji o njegovom napasnom ponašanju prema ženama netočna, te se ispričao svim onim ženama koje je možda uvrijedio. No, na svojim predizbornim nastupima u zadnje vrijeme pokušava u središte pozornosti ponovno dovesti razloge zbog kojih bi trebalo smijeniti guvernera Davisa. "Pokušavaju ocrniti moj karakter i sve u što vjerujem. To je već počelo. Ali, ja ću ostati koncentriran na ono što mi je važno, jer se borba nastavlja," kazao je "Terminator". Kalifornijski referendum o guverneru održava se u utorak. U prvom dijelu referenduma, glasači trebaju odlučiti hoće li opozvati guvernera Davisa, a ako ga opozovu, u drugom dijelu izjašnjavanja izabrat će jednog od 135 kandidata za njegovog nasljednika.